Apareixen dos indicadors molt baixos de la Covid-19 en les anàlisis de les aigües residuals
23 de juliol 2020

![](/media/kxol1k23/39-img_6973_c.jpg)  
  
  

L'alcalde de Sagunt, Darío Moreno, i el delegat d'Aigües, Pepe Gil, han comparegut públicament per a informar que, després de molts dies amb resultat negatiu, des del divendres passat han aparegut dos restes de Covid-19 en les anàlisis que fa Aigües de Sagunt de les aigües residuals. Només han sigut dos indicadors i a més són molt baixos perquè corresponen a 30.000 unitats genòmiques (restes de virus) per litre d'aigua residual analitzada, quan mesos arrere la quantitat era de 1,2 milions d'unitats genòmiques per litre.

«**No hi ha rebrots, però no podem baixar la guàrdia**», ha assegurat l'alcalde. Les dades recollides per Aigües de Sagunt en les anàlisis d'aigües residuals servixen «**per a detectar en qualsevol moment un mínim indici de coronavirus i és especialment important perquè una persona que té coronavirus, a través dels seus residus, es pot identificar la presència del virus en un marge d'un o dos dies des que ha contret la malaltia, en canvi, atés que la malaltia no presenta símptomes fins aproximadament el seté dia, això ens permet tindre un marge de millora**», ha recordat Moreno.

Amb l'ànim de ser transparent i oferir tota la informació, Moreno ha volgut informar la ciutadania que el valor d'alerta en l'anàlisi d'aigües residuals està en 35.000 unitats genòmiques, «**nosaltres estem per davall, però és important que entenguem que el coronavirus seguix ací i que no s'ha anat, per tant hem d'extremar les precaucions perquè els nostres negocis continuen oberts i no tornem a eixes limitacions tan estrictes**».

El delegat d'Aigües ha reforçat el missatge de l'alcalde tranquil·litzant la població però apel·lant que prenguen mesures «**per nosaltres i pels que viuen al nostre costat, per a assegurar-nos de no transmetre o que no ens transmeten la malaltia**». Quant a la labor de l'Ajuntament, Gil ha assegurat que està «**intentant delimitar d'on han pogut vindre els casos per a detectar-los precoçment i actuar**» i ha fet una crida a la «**corresponsabilitat de les persones**».

A causa dels resultats obtinguts, s'intensificaran les anàlisis d'aigües residuals, a més de vigilar més estes aigües en la zona d’Almardà en època vacacional i en les residències de majors. Per la seua banda, la Policia Local també està evitant qualsevol tipus d'aglomeració, sobretot de jóvens.

Finalment, l'alcalde ha assenyalat que «**lamentablement continuem vivint en temps de la Covid-19 i sembla que a vegades se'ns oblida. La Policia Local està fent una gran faena i nosaltres continuem informant perquè se seguisquen totes les instruccions i recomanacions establides per les autoritats sanitàries però, així i tot, tenim moments puntuals en els quals no tota la ciutadania complix amb la normativa**».​

*   [](http://www.facebook.com/sharer.php?u=https://aytosagunto.es/va/actualitat/apareixen-dos-indicadors-molt-baixos-de-la-covid-19-en-les-analisis-de-les-aigues-residuals/ "Facebook")
*   [](http://twitter.com/share?url=https://aytosagunto.es/va/actualitat/apareixen-dos-indicadors-molt-baixos-de-la-covid-19-en-les-analisis-de-les-aigues-residuals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/apareixen-dos-indicadors-molt-baixos-de-la-covid-19-en-les-analisis-de-les-aigues-residuals/ "Linked In")
*   [](mailto:?body=https://aytosagunto.es/va/actualitat/apareixen-dos-indicadors-molt-baixos-de-la-covid-19-en-les-analisis-de-les-aigues-residuals/)